শেখ হাসিনা তাদেরকে সে সুযোগ দিলেন না। তিনি চিঠি পাবার ৪৮ ঘণ্টার মধ্যেই তাদেরকে সংলাপে ডাকলেন। আর এই সংলাপে ডেকে শেখ হাসিনা যে বিজয়ী হয়েছেন তার প্রথম প্রমাণ তথাকথিত সুশীলরা চুপসে গেছেন। ড. কামাল সংলাপের জন্য শেখ হাসিনাকে চিঠি দিলে তথাকথিত সুশীলদের ও জামায়াত-বিএনপির মুখপত্র প্রথম আলো সে নিউজ প্রথম পাতার অন্যতম লিড নিউজ হিসেবে ছেপেছিল। আর যখনই শেখ হাসিনা ঐক্যজোটকে সংলাপে বসার জন্য জানালেন সে নিউজ ভেতরের পাতায়। এর থেকেই স্পষ্ট হওয়া যায় তথাকথিত সুশীলদের ষড়যন্ত্র ফেঁসে গেছে। বাস্তবে ড. কামালের চিঠির জবাবে তাদেরকে সংলাপে ডাকার ভেতর দিয়ে দেশের রাজনীতির সবটুকু এখন নিজের হাতে তুলে নিলেন শেখ হাসিনা। এখন ড. কামালের জোটের রাজনীতিও শেখ হাসিনার হাতে। তিনি এখন সংলাপের মধ্য দিয়ে শুধু নয়, দেশের মানুষকে সঙ্গে নিয়ে তাদের সব ধরনের সন্ত্রাস ও ষড়যন্ত্র মোকাবেলা করার ম্যান্ডেট পেলেন। কারণ, দেশের মানুষ এখন বুঝতে পেরেছে শেখ হাসিনা সব সময়ই একটি শান্তিপূর্ণ রাজনীতির পক্ষে। তিনি বিজয়ী, তিনি প্রধানমন্ত্রী এসব কোন কিছুই তাকে অহংকারী করে তোলে না। তিনি প্রধানমন্ত্রী হয়েও খালেদা জিয়াকে সংলাপে ডেকেছিলেন। এবার ড. কামালের মতো নামসর্বস্ব নেতার চিঠিকেও তিনি গুরুত্ব দিলেন। ড. কামাল এই সংলাপে বসার পরে নিশ্চয়ই বলবেন না সংলাপ ব্যর্থ হয়েছে। কারণ, কোন সংলাপেই একবার বসেই সফলতা অর্জন করা যায় না। ড. কামালকে আরও সংলাপের জন্য অপেক্ষা করতে হবে। অন্যদিকে রাজপথে অনেক কথা বলা যায়, কিন্তু সংলাপে সে কথা বলা যায় না। যেমন সংবিধানের বাইরে যাবার কথা সংলাপে বসে বলা যায় না। ড. কামাল বিবিসিকে বলেছেন সংবিধান এক মিনিটে সংশোধন করা যায়। এটা সামরিক শাসকদের ভাষা। কোন রাজনীতিকের ভাষা হতে পারে না। দেশের সংবিধানকে অত তুচ্ছ মনে করার কোন সুযোগ নেই। সংলাপে বসে এ ধরনের কথা বলার সুযোগ নেই। সেখানে বাস্তবতার প্রেক্ষিতে কথা বলতে হয়। যা হোক, এই সংলাপ থেকে বেরিয়ে এসেই পরের দিন রাজপথে সহিংস কোন ভূমিকা নিলে তার সকল দায় দায়িত্ব ড. কামালকে ও বিএনপি-জামায়াতকে নিতে হবে। আর তখন তাদেরকে কঠোর হাতে দমন করার সকল ম্যান্ডেট শেখ হাসিনার। কারণ, জনগণ দেখেছে শেখ হাসিনা কত দ্রুত সংলাপে বা আলাপ-আলোচনায় সাড়া দিয়েছেন।